Gandia acollirà l'esdeveniment més important de l'any que se celebra a la Comunitat Valenciana en l'àmbit de l'empresa i la innovació
16 octubre 2018

## Gandia acollirà l'esdeveniment més important de l'any que se celebra a la Comunitat Valenciana en l'àmbit de l'empresa i la innovació16 octubre 2018Última actualització: 14 juliol 2025

![](../gestion/img/_AO_1239-copia.jpg)  
  

L'alcaldessa de Gandia, Diana Morant, acompanyada pel conseller d'Economia Sostenible, sectors productius, Comerç i Treball, Rafa Climent; Miguel Todolí, president de FAES; i Jesús Casanova, director del CEEI València, han presentat aquest matí en roda de premsa l'esdeveniment més important de l'any que se celebra a la Comunitat Valenciana, en l'àmbit de l'empresa i la innovació: el FOCUS PYME i Emprenedoria Comunitat Valenciana 2018, el qual, sota el títol "Turisme Intel·ligent i Qualitat de Vida" tindrà lloc a Gandia (Palau Ducal, Casa de Cultura i Urbalab), els pròxims dies 22 i 23 d'octubre.  
  
El FOCUS PYME està organitzat per l'Ajuntament de Gandia i els CEEI de la Comunitat Valenciana, amb la col·laboració de les diferents entitats que integren l'ecosistema valencià d'emprenedoria innovador.  
La iniciativa compta amb el finançament de la Generalitat Valenciana, a través de l'IVACE (Institut Valencià de Competitivitat Empresarial), i pel Fons Europeu de Desenvolupament Regional (FEDER), en el marc del Programa Operatiu de la Comunitat Valenciana 2014-2020).  
  
**Diana Morant** ha qualificat de un "_encert_" l'elecció de Gandia per a albergar aquest esdeveniment on, segons els organitzadors, es donaran cita prop de 1.000 professionals, 100 ponents i es desenvoluparan un total de 25 activitats.  
  
"_A Gandia, tenim un ecosistema emprenedor potent, que està conformat per Campus de Gandia de la UPV,l'Urbalab i per les moltes empreses innovadores que hi ha a la nostra ciutat a més d'haver apostat de manera ferma per la gestió turística intel·ligent" "El fet que el fil conductor d'aquest fòrum empresarial siga 'El turisme intel·ligent i qualitat de vida', com a alcaldessa i responsable del departament de Turisme de l'Ajuntament de Gandia, m'alegra especialment perquè estem treballant intensament per ser una Smart Destination, és a dir, un espai turístic innovador, accessible, consolidat sobre una infraestructura tecnològica d'avantguarda, que garanteix el desenvolupament sostenible del territori, facilita la interacció i integració del visitant amb l'entorn, i augmenta la qualitat de la seua experiència en la destinació i la qualitat de vida dels residents_".  
  
Per al president de FAES, **Miguel Todolí** "_l'impacte econòmic social en aquesta comarca amb la celebració del Focus Pyme Emprenedoria 2018, ens permetrà conéixer la situació de les emprenedores, emprenedors i professionals, ja que el camí perquè facen realitat el seu projecte implica integrar-les en la societat del coneixement i no desaprofitar les oportunitats que aquesta ens puga portar_".  
  
Per la seua banda, **Jesús Casanova** va agrair a l'Ajuntament i FAES "_totes les facilitats que ens han donat per acollir un esdeveniment tan important com el FOCUS PYME a Gandia_".  
Casanova ha destacat que l'esdeveniment té tres novetats destacades com comptar amb un tema específic com és 'El turisme intel·ligent i qualitat de vida'. El segon aspecte és la descentralització, ja que l'esdeveniment tindrà lloc en una ciutat que no és capital de província i finalment, que la iniciativa es desenvoluparà durant dos dies.  
  
Finalment, **Rafa Climent** ha anunciat que l'Ivace llançarà en 2019 una convocatòria d'ajuts específica per a emprenedors i empreses innovadores.  
Amb aquests ajuts es pretén cobrir els serveis d'assessorament especialitzats en àrees com el diagnòstic estratègic, model de negoci, màrqueting i comercialització, organització i processos oferts per experts en emprenedoria.  
  
Climent ha destacat la necessitat de seguir reivindicant el paper de les persones emprenedores com a motors fonamentals de la generació de riquesa i benestar.  
"_Tots ells -_ha insistit- _necessiten les infraestructures, les eines i els suports adequats per créixer dins d'un ecosistema de l'emprenedoria innovador, diversificat i eficient_".